b'\n_START_ARTICLE_\nMumija\n_START_PARAGRAPH_\nMumija je mrtvo ljudsko tijelo \xc4\x8diji su ko\xc5\xbea i organi sa\xc4\x8duvani namjerno ili slu\xc4\x8dajnim izlaganjem kemikalijama, velikoj hladno\xc4\x87i, vrlo maloj vla\xc5\xbenosti ili nedostatku zraka kad tijelo potone u blati\xc5\xa1te. Na poku\xc5\xa1aje o\xc4\x8duvanja ljudskog tijela poslije smrti arheolozi nailaze \xc5\xa1irom svijeta. Rabe se dva pojma: mumificiranje i balzamiranje, koji upu\xc4\x87uju na smole kojima se tijela obla\xc5\xbeu. Kako je egipatsko kraljevstvo nastalo iz dva zasebna entiteta - jedne dr\xc5\xbeave na sjeveru, a druge na jugu - koji su ipak nastali povezivanjem vi\xc5\xa1e neolitskih kultura - korijene njegove mitologije treba tra\xc5\xbeiti upravo u tradicijama pretpovijesnih naselja. Logi\xc4\x8dno je stoga da je religijska struktura Egipta isprva bila polivalentna. U preddinastijskom razdoblju izdvaja se nekolicina najva\xc5\xbenijih bo\xc5\xbeanstava nastalih u pojedinim regijama koje \xc4\x87e kasnije \xc4\x8diniti temeljne administrativne cjeline ili nome. Me\xc4\x91u najstarija bo\xc5\xbeanstva spadaju ona zoomorfna, a jedinu iznimku me\xc4\x91u ranim kultovima \xc4\x8dini Oziris - antropomorfni bog koji je gospodar svijeta mrtvih. Tu su i Horus (bog oblika sokola), Set (mravojed ili magarac), Ua\xc4\x91it (kobra) i Nehbet (le\xc5\xa1inarska bo\xc5\xbeica). Nakon smrti \xc4\x8dovjekova du\xc5\xa1a putuje kroz drugi svijet (eg. Duat ili Amenti). Amenti zna\xc4\x8di "zapad". Naime, posmrtni put du\xc5\xa1e u krajolike drugog svijeta bio je istovjetan kretanju Sunca koje zalaze\xc4\x87i na zapadu odlazi "u nepoznato". Za jedne je on kopija ovoga svijeta u kojem se oru njive, \xc5\xbeanje \xc5\xbeito, slavi, pije pivo i odlazi u lov na ptice. Za druge, Duat je potpuno odvajanje od svijeta poznatog, uzlet do zvije\xc5\xbe\xc4\x91a u kojima borave bogovi. Mumificiranje je bilo postupak kojim se tijelo konzerviralo, a njegov je cilj osloba\xc4\x91anje onih elemenata du\xc5\xa1e koji \xc4\x87e pre\xc5\xbeivjeti smrt tijela. Postupak mumifikacije sastojao se u odstranjivanju lako razgradljivih unutarnjih organa i konzervaciji tijela koje bi tako bilo trajnije o\xc4\x8duvano. Iako su najstarije mumije izra\xc4\x91ene jo\xc5\xa1 prije 5000 godina, kona\xc4\x8dne tehnike mumificiranja razvijene su za Srednjeg kraljevstva. U jednoj spilji kraj Luxora egiptolog Winlock je otkrio masovnu grobnicu \xc5\xa1ezdeset vojnika koji su poginuli ratuju\xc4\x87i u postrojbama Mentuhotepa I. tijekom borbe za ponovno ujedinjenje Egipta. Tijela vojnika bila su kvalitetno mumificirana i omotana povojima. Postupak je doveden do svog tehnolo\xc5\xa1kog vrhunca u Novom kraljevstvu. Iz tog je razdoblja ostalo o\xc4\x8duvano niz faraonskih mumija koje se i danas mogu vidjeti u muzejima diljem svijeta. Tijela mrvih su bivala o\xc4\x8di\xc5\xa1\xc4\x87ena va\xc4\x91enjem unutarnjih organa, potom izlo\xc5\xbeena dugotrajnom djelovanju konzervansa, te napokon premazivana balzamima i umotana u povoje. Mogla su dobiti i dodatne za\xc5\xa1titne slojeve poput tzv. kartona\xc5\xbee (smjese od platna i blata) odnosno zalijevanjem u bitumen. \xc4\x8citav postupak mumificiranja prili\xc4\x8dno je to\xc4\x8dno opisao Herodot (Hist. II 86-91). On je tvrdio da je ono trajalo \xc4\x8dak sedamdeset dana. Budu\xc4\x87i je ono ujedno predstavljalo i religijsko-magijski obred, te uklju\xc4\x8divalo \xc4\x8ditanje posebnih ritualnih tekstova, jasno je da u trajanje mumificiranja ne ulazi samo mehani\xc4\x8dka obrada umrloga._NEWLINE_Kanope s prikazom \xc4\x8detiri Horusova sina u koje su stari Egip\xc4\x87ani spremali unutra\xc5\xa1nje organe pokojnika tijekom procesa mumifikacije'